KIRJALLINEN KYSYMYS E-3891/02 esittäjä(t): Giovanni Pittella (PSE) komissiolle. Calabriaa koskeva alueellinen toimenpideohjelma.



Virallinen lehti nro 161 E , 10/07/2003 s. 0162 - 0164



KIRJALLINEN KYSYMYS E-3891/02 esittäjä(t): Giovanni Pittella (PSE) komissiolle (13. tammikuuta 2003) Aihe: Calabriaa koskeva alueellinen toimenpideohjelma - Asetuksen (ETY) N:o 1260/1999(1) (jäsenvaltioiden toteuttamasta rakennerahastojen tukitoimiin liittyvästä tiedotus- ja julkistamistoiminnasta) 46 artiklan 2 ja 3 kohdan perusteella hallintoviranomaisen on huolehdittava, että tukitoimi saa julkisuutta ja annettava tietoja erityisesti mahdollisille lopullisille edunsaajille, ammattialojen järjestöille, talous- ja työmarkkinaosapuolille, miesten ja naisten tasa-arvoa edistäville elimille sekä asianomaisille valtiosta riippumattomille järjestöille tukitoimen tarjoamista mahdollisuuksista ja yleisölle yhteisön osuudesta kyseiseen tukitoimeen ja sen tuloksiin. - Komission asetuksessa (EY) N:o 1159/2000(2) jäsenvaltioiden toteuttamasta rakennerahastojen tukitoimiin liittyvästä tiedotus- ja julkistamistoiminnasta hallintoviranomaisen on varmistettava erityisesti, että - tukitoimien sisältö julkaistaan, asianomaisten rakennerahastojen osallistumisesta ilmoitetaan, kyseisiä asiakirjoja levitetään ja niitä pidetään asiasta kiinnostuneiden saatavilla, - tukitoimien kehityksestä tiedotetaan asianmukaisesti koko ohjelmakauden ajan, - järjestetään tiedotustoimia, jotka koskevat rakennerahastojen tukitoimien hallintoa, seurantaa ja arviointia. - Vaikka Calabria saa 500 miljoonaa euroa tukea vuosittain, se ei ole onnistunut toteuttamaan vaadittuja investointeja määräajassa. - Calabrian aluekomitean CGIL:n mukaan Calabrian alueviranomaiset eivät noudata edellä mainitun asetuksen vaatimuksia, mikä johtaa ilmeisiin viivästyksiin alueellisen toimenpideohjelman mukaisten investointien suunnittelussa ja toteuttamisessa. Tämä johtaa vastaavasti resurssien menetykseen investointien laadun kustannuksella ja siihen, että toimenpideohjelman seurantaan ja soveltamiseen tarkoitettua koordinointivälinettä ei käytetä lainkaan. Millä tavoin komissio aikoo edellä mainitun perusteella huolehtia siitä, että asetuksen (ETY) N:o 1159/2000 säännöksiä noudatetaan ja puuttua paikallisten viranomaisten hitaaseen toimien toteuttamiseen? (1) EYVL L 161, 26.6.1999, s. 1. (2) EYVL L 130, 31.5.2000, s. 30. Michel Barnier'n komission puolesta antama vastaus (24. helmikuuta 2003) Komissio seuraa tarkasti Calabrian ohjelmakauden 20002006 toimenpideohjelman toteuttamista. Koska toteuttamisessa on todettu viivästyksiä, Italian tavoite 1 -alueita koskevan yhteisön tukikehyksen seurantakomitea päätti kokouksessaan 18. heinäkuuta 2002 ottaa ohjelman erityiseen tarkkailuun ja seurantaan, jotta saataisiin selville toimenpiteiden toteuttamisessa esiintyneiden viivästysten syyt. Vauhdittaakseen toimenpideohjelman täytäntöönpanomenettelyjä aluepolitiikan pääosaston ja maatalouden pääosaston virkamiehet kävivät Calabriassa useaan otteeseen vuoden 2002 jälkimmäisellä puoliskolla ja tapasivat kaikki EAKR:sta ja EMOTR:sta rahoitettavien toimenpiteiden vastuuhenkilöt. Tarkastuskäynneillä saatiin selville kaikki menettelyihin ja hallintoon liittyvät syyt, jotka haittasivat toiminnan etenemistä, ja määriteltiin sopivimmat ratkaisut toimenpiteiden toteuttamisprosessin käynnistämiseksi uudelleen. Komissio on parlamentin jäsenen kanssa yhtä mieltä asetuksen (EY) N:o 1159/2000(1) noudattamisesta ja rakennerahastojen tukitoimiin liittyvän tiedotus- ja julkistamistoiminnan tärkeydestä. Asetuksen (EY) N:o 1260/1999 34 artiklan mukaan hallintoviranomainen vastaa tiedottamista ja julkisuutta koskevien velvoitteiden noudattamisesta. Lisäksi asetuksen 46 artiklassa täsmennetään, että hallintoviranomaisen on annettava mahdollisille edunsaajille tietoja tukitoimien tarjoamista mahdollisuuksista sekä yleisölle tietoja yhteisön osuudesta kyseiseen tukitoimeen. Toimenpideohjelmaa Calabria 20002006 koskevat tiedotus- ja julkistamistoimet on liitetty ohjelma-asiakirjan täydennykseen. Calabrian alueellisen toimenpideohjelman seurantakomitea tarkasteli 18. tammikuuta 2002 pitämässään kokouksessa alueen toimittamia tietoja tiedotus- ja julkistamissuunnitelman toteuttamisesta. Parlamentin jäsenen kysymyksessä mainittu järjestö ei esittänyt varausta kokouksen yhteydessä. Valvoakseen, että alue noudattaa asetuksen N:o 1159/2000 määräyksiä kokonaisuudessaan, komissio on kuitenkin pyytänyt ohjelman hallintoviranomaista keskustelemaan tiedotussuunnitelman toteuttamistilanteesta seurantakomitean ensimmäisessä kokouksessa vuonna 2003. Ohjelman seurantakomitea tutkii vuodeksi 2003 suunnitellussa toisessa kokouksessa vuotta 2002 koskevan vuosittaisen täytäntöönpanokertomuksen, jossa on oltava tiedotus- ja julkistamistoimien toteuttamisesta kertova kappale. Kertomus on toimitettava komissiolle 30 päivään kesäkuuta 2003 mennessä. (1) Komission asetus (EY) N:o 1159/2000, annettu 30 päivänä toukokuuta 2000, jäsenvaltioiden toteuttamasta rakennerahastojen tukitoimiin liittyvästä tiedotus- ja julkistamistoiminnasta, EYVL L 130, 31.5.2000.